Hindistan–Rusiya münasibətləri
Hindistan–Rusiya münasibətləri (rus. Российско-индийские отношения hind. भारत-रूस सम्बन्ध) — Hindistan Respublikası və Rusiya Federasiyası arasındakı mövcud ikitərəfli münasibətlər. Soyuq müharibə dövründə Hindistan və SSRİ arasında güclü strateji, hərbi, iqtisadi və diplomatik əlaqələr qurulmuşdur. Soyuq müharibə başa çatdıqdan sonra Hindistan Qərb dövlətləri ilə əlaqələrini inkişaf etdirmişdir. Buna baxmayaraq, SSRİ-nin dağılmasından sonra Rusiya ilə Hindistan arasında olan yaxın münasibətlər daha da inkişaf etmişdir. Hindistanla Rusiya arasındakı strateji tərəfdaşlıq beş sahəni əhatə edir. Bunlar siyasət, müdafiə, nüvə energetikası, terrorizmə qarşı mübarizə və kosmik fəza sahələridir. Növbəti illərdə altıncı sahə olaraq iqtisadi münasibətlərin də bu siyahıya əlavə ediləcəyi gözlənilir. Belə ki, 2025-ci ilə qədər tərəflər arasındakı ticarət dövriyyəsinin 30 milyard ABŞ dolları həcmində olacağı gözlənilir. Bu hədəfi asanlaşdırmaq məqsədilə hər iki tərəf azad ticarət barədə müqavilə hazırlamağa çalışır. İki ölkə arasındakı ticarət həcmi 2012-ci ildə 24% artım göstərmişdir. Hər iki dövlət bir çox beynəlxalq təşkilatın üzvüdür və bu təşkilatlarda daima milli maraqlarına uyğun şəkildə bir-birlərinə dəstək olmuşlar. Bu cür vacib təşkilatlara BMT, BRICS, G20 və Şanxay Əməkdaşlıq Təşkilatı aiddir. Rusiya Hindistanın BMT Təhlükəsizlik Şurasında daimi üzv olmasını dəstəkləyir. Bunlara əlavə olaraq, Rusiya tərəfi Hindistanın qurucu üzv olduğu Cənubi Asiya Regional Əməkdaşlıq Birliyinə müşahidəçi üzv qismində qoşulmağa da maraq göstərir. Hindistan Rusiya müdafiə sənayesi üçün ikinci böyük bazar hesab olunur. 2004-cü ildə Hindistan Silahlı Qüvvələrinin təchizatının 70%-i Rusiyadan idxal olunmuş hərbi təyinatlı məhsullardan ibarət olmuşdur. Hindistanın Moskva şəhərində səfirliyi və Sankt-Peterburq və Vladivostok şəhərlərində isə konsulluğu fəaliyyət göstərir. Rusiyanın isə Yeni Dehli şəhərində səfirliyi və dörd başqa şəhərdə (Çennai, Heydərabad, Kəlküttə və Mumbay) konsulluğu fəaliyyət göstərir.